Rækken af hvide forlygter står stille så langt øjet rækker på Holbækmotorvejen. Helt stille. Fire biler er stødt sammen ved Kornerup vest for Roskilde, og mens slangen af frustrerede pendlere og opgivende morgenbilister kun bliver længere, holder en Falck-vogn med blå blink på tværs af motorvejen.



Falck-redderen tager ikke sin telefon.



- Det er altså ret kritisk. Vi har sindssygt strikse regler, når det kommer til spærrede motorveje.



Bilerne og de blå blink vises på en stor skærm to kilometer syd for Hovedbanegården i København, og ordene kommer fra Camilla Eghøj, der arbejder i Vejdirektoratets Trafikcenter. Hun har lige ringet forgæves til Falck-redderen.



Tab af tid er svært at gøre op i penge, men ifølge et skøn fra Dansk Industri koster forsinkelserne på alle danske veje i omegnen af 20 milliarder årligt for det danske samfund.



Udregninger fra DTU viser samtidig, at hvis man spørger bilisterne om, hvad de er villige til at betale for at undgå tidstab i trafikken, lander det på en milliard årligt alene på statsvejene i hovedstadsområdet.



Uanset hvor højt beløbet er, så er det Camilla Eghøj og resten af centrets opgave at holde antallet af spildte milliarder og minutter så lavt som muligt.



Det betyder, at de sigter efter maksimalt 20 minutter for oprydningsarbejdet ved Kornerup, og mens uret ufortrødent tikker videre, breder uroen sig på morgenholdet.



For få minutter sad de og hyggesnakkede ved bordene, men nu har stemningen ændret sig, for hvis de ikke snart får gjort noget ved trafikken på Holbækmotorvejen, ender episoden i kategorien alvorlig.



- Den har været spærret i over et kvarter nu. Den når at blive alvorlig, råber Søren Andersen ud i lokalet.

